ลดดอกเบี้ยฉุดยอดเช็คเด้งต่ำลง
ธปท.เผยเช็คเด้งเดือน เม.ย. ปีนี้ ลดลงทั้งปริมาณและมูลค่า คาดได้อานิสงส์จากลดดอกเบี้ย ช่วยให้มีเงินหมุนมาชำระดีขึ้น
16 พ.ค. 2559

ธปท.เผยเช็คเด้งเดือน เม.ย. ปีนี้ ลดลงทั้งปริมาณและมูลค่า คาดได้อานิสงส์จากลดดอกเบี้ย ช่วยให้มีเงินหมุนมาชำระดีขึ้น
ธนาคารแห่งประเทศไทย (ธปท.) รายงานการให้บริการเช็คทั่วประเทศล่าสุด ณ สิ้นเดือน เม.ย.ที่ผ่านมา ว่า มีปริมาณเช็คเรียกเก็บรวมทั้งสิ้น 5.3 ล้านใบ มีมูลค่ารวม 2.9 ล้านล้านบาท คิดเป็นการลดลงทั้งปริมาณและมูลค่าเมื่อเทียบกับระยะเดียวกันปีก่อน โดยปริมาณเช็คลดลง 5.9 แสนใบ หรือคิดเป็น 10.05% ขณะที่มูลค่าเช็คทั้งระบบลดลง 1.4 แสนล้านบาท หรือ 4.43%
สำหรับเช็คคืนเดือน เม.ย.มีจำนวน 7.8 หมื่นใบ เพิ่มขึ้น 1.5% คิดเป็นมูลค่ารวม 1.5 หมื่นล้านบาท เพิ่มขึ้น 0.5% ในจำนวนนี้มีเช็คคืนที่ไม่มีเงินหรือเช็คเด้งรวม 5.52 หมื่นใบ ลดลง 1.03 หมื่นใบ หรือ 15.66% มีมูลค่ารวม 8,580 ล้านบาท ลดลง 820 ล้านบาท หรือ 8.72% 
ทั้งนี้ เช็คเด้งทั่วประเทศแบ่งรายละเอียดเป็น เช็คในเขตกรุงเทพฯ และปริมณฑล มี 2.92 หมื่นใบ มูลค่า 5,590 ล้านบาท เช็คภายในเขตภูมิภาค 8,565 ใบ มีมูลค่า 1,280 ล้านบาท และเช็คข้ามเขตจังหวัด 1.75 หมื่นใบ มีมูลค่า 1,710 ล้านบาท 
ขณะที่เช็คคืนทั่วประเทศ แบ่งรายละเอียดเป็น เช็คคืนในเขตกรุงเทพฯ และปริมณฑล มีจำนวน 4.34 หมื่นใบ มูลค่ารวม 1.09 หมื่นล้านบาท เช็คคืนในเขตจังหวัดภูมิภาค มีจำนวน 12,996 ใบ มูลค่ารวม 2,830 ล้านบาท และเช็คข้ามเขตจังหวัด มีจำนวน 22,367 ใบ มูลค่ารวม 2,220 ล้านบาท
รายงานข่าวเปิดเผยว่า สาเหตุที่เช็คเด้งลดลง เป็นเพราะลดลงตามสัดส่วนการใช้เช็คโดยรวมที่ลดลง เนื่องจากผู้ประกอบการโดยรวมเลือกช่องทางการชำระเงินทางอื่นมากขึ้น โดยเฉพาะการหักชำระและการโอนจ่ายผ่านช่องทางอิเล็กทรอนิกส์ ที่ค่าบริการถูกและมีความสะดวกมากขึ้น ตามนโยบายการส่งเสริมของรัฐบาลและ ธปท.เอง ประกอบกับส่วนหนึ่งผู้ประกอบการอาจได้อานิสงส์จากภาระดอกเบี้ยเงินกู้ที่ลดลง ทำให้มีสภาพคล่องที่จะนำมาชำระหนี้ได้มากขึ้น ทำให้เช็คเด้งลดลง